b"\n_START_ARTICLE_\nGint\xc3\xb2nic\n_START_SECTION_\nHist\xc3\xb2ria\n_START_PARAGRAPH_\nEn 1783, Johann Jacob Schweppe, joier d'origen alemany resident a la ciutat su\xc3\xafssa de Ginebra, inventa un sistema efica\xc3\xa7 amb el qual es poden introduir bombolles de di\xc3\xb2xid de carboni a l'aigua envasada en botelles. La companyia fundada per Schweppe, a la qual va posar el seu nom, es va establir a Londres, capital europea de l'\xc3\xa8poca, on primer l'aigua amb gas i despr\xc3\xa9s les sodes de fruites van fer furor. No fou fins a 1870 quan, a partir de l'extraordinari creixement que havia tingut la producci\xc3\xb3 de xarops medicinals a la farm\xc3\xa0cia anglosaxona, J. Schweppe & Co tingu\xc3\xa9 la idea d'incloure quinina a la soda carbonatada de taronja per a produir aigua t\xc3\xb2nica; una beguda que, a m\xc3\xa9s de refrescant, era un medicament per combatre el paludisme._NEWLINE_Per celebrar les successives vict\xc3\xb2ries de les tropes brit\xc3\xa0niques a l'\xc3\x8dndia, un alt oficial brit\xc3\xa0nic va proposar afegir-li ginebra a la t\xc3\xb2nica per fabricar un combinat alcoh\xc3\xb2lic. No queda clar si es va escollir la ginebra perqu\xc3\xa8 era la ciutat on residia Schweppe quan va inventar la t\xc3\xb2nica o si va ser a causa de les propietats medicinals que des de l'antiguitat s'han atribu\xc3\xaft a la ginebra._NEWLINE_N'existeix una altra versi\xc3\xb3, que \xc3\xa9s aquella que assegura que el combinat de ginebra amb t\xc3\xb2nica naix precisament a causa de les propietats de la quinina per combatre la mal\xc3\xa0ria. Els soldats brit\xc3\xa0nics despla\xc3\xa7ats a l'\xc3\x8dndia van comen\xc3\xa7ar a combinar la t\xc3\xb2nica amb la ginebra per poder millorar el sabor de la primera._NEWLINE_D'aquesta manera comen\xc3\xa7a el gint\xc3\xb2nic, que r\xc3\xa0pidament es va estendre per tot el planeta."